KIRJALLINEN KYSYMYS P-2395/02

esittäjä(t): Hiltrud Breyer (Verts/ALE) komissiolle

(30. heinäkuuta 2002)

Aihe: Laittomasti säteilytettyjen, merkitsemättömien elintarvikkeiden testaaminen jäsenvaltioissa

Yhdistyneen kuningaskunnan elintarvikestandardiviraston tutkimuksessa kesäkuussa 2002 paljastui, että Yhdistyneessä kuningaskunnassa myynnissä olevia tuotteita säteilytetään elintarvikesäännösten vastaisesti. Tutkimuksessa testattiin mausteyrttejä, mausteita, ravinnonlisiä ja katkarapuja. Missään niistä ei ollut merkintää säteilyttämisestä, mikä on vastoin EU:n ja Yhdistyneen kuningaskunnan lainsäädäntöä. Ravinnonlisistä 42 prosenttia (58 testatusta 138 tuotteesta) oli säteilytetty tai sisälsi säteilytetyn ainesosan. Viisi katkarapunäytettä ja yksi maustenäyte oli myös säteilytetty. Ainoastaan asianmukaisesti merkityt säteilytetyt mausteyrtit ja mausteet ovat sallittuja Yhdistyneessä kuningaskunnassa.

Sääntelemätön elintarvikkeiden säteilyttäminen on mahdollinen terveysriski, ja säteilytysmerkintöjä koskevien säännösten rikkominen johtaa kuluttajia harhaan. Laittomasti säteilytettyjen, merkitsemättömien elintarvikkeiden myyntiä on esiintynyt EU:ssa toistuvasti viime vuosina huolimatta siitä, että nykyään on käytettävissä havaitsemistestejä. Tällaisia elintarvikkeita voi edelleen olla myynnissä kuluttajille monissa EU:n jäsenvaltioissa ja erityisesti niissä jäsenvaltioissa, joissa havaitsemistutkimuksia ei tehdä.

Mihin toimiin komissio aikoo ryhtyä elintarvikestandardiviraston hälyttävien tutkimustulosten jälkeen?

Miten komissio aikoo varmistaa, että direktiiveissä 1999/2/EY(1) ja 1999/3/EY(2) esitetyt vaatimukset täytetään jäsenvaltioissa?

Voiko komissio antaa tietoja säteilytyksen havaitsemistutkimusten määrästä ja tuloksista jäsenvaltioissa?

(1) EYVL L 66, 13.3.1999, s. 16.

(2) EYVL L 66, 13.3.1999, s. 24.

David Byrnen komission puolesta antama vastaus

(20. syyskuuta 2002)

Ionisoivalla säteilyllä käsiteltyjä elintarvikkeita ja elintarvikkeiden ainesosia koskevan jäsenvaltioiden lainsäädännön lähentämisestä 22. helmikuuta 1999 annettua Euroopan parlamentin ja neuvoston direktiiviä 1999/2/EY alettiin soveltaa 20. syyskuuta 2000. Kaikkien säteilytettyjen elintarvikkeiden on pitänyt täyttää direktiivin 1999/2/EY vaatimukset 20. maaliskuuta 2001 lähtien.

Kuivattujen mausteyrttien, mausteiden ja maustekasvien säteilyttäminen on sallittua yhteisössä (Euroopan parlamentin ja neuvoston direktiivi 1999/3/EY, annettu 22. helmikuuta 1999, ionisoivalla säteilyllä käsiteltyjä elintarvikkeita ja elintarvikkeiden ainesosia koskevan yhteisön luettelon vahvistamisesta). Viidessä jäsenvaltiossa on lisäksi voimassa tietyille elintarvikkeille myönnetyt kansalliset luvat(1) direktiivin 1999/2/EY 4 artiklan 4 kohdan mukaisesti.

Direktiivin 1999/2/EY 6 artiklan mukaisesti kaikkien säteilytettyjen elintarvikkeiden tai koostetuissa elintarvikkeissa käytettävien säteilytettyjen elintarvikkeen ainesosien pakkausmerkinnöissä on oltava maininta säteilytetty tai käsitelty ionisoivalla säteilyllä.

Jotta asianmukaisten merkintöjen käyttöä voidaan valvoa ja havaita säteilytetyt tuotteet, joilla ei ole hyväksyntää, Euroopan standardointikomitea (CEN) on komission toimeksiannosta standardoinut useita analysointimenetelmiä.

Direktiivin 1999/2/EY 7 artiklan 3 kohdan mukaisesti jäsenvaltioiden on toimitettava komissiolle vuosittain

- säteilyttämislaitoksissa tehtyjen tarkastusten tulokset ja

- tuotteen kaupan pitämisen aikana tehtyjen tarkastusten tulokset.

Jotkin jäsenvaltiot eivät saattaneet direktiivejä 1999/2/EY ja 1999/3/EY osaksi kansallista lainsäädäntöään ajoissa eli 20. syyskuuta 2000 mennessä. Komissio käynnisti rikkomisesta johtuvat menettelyt näitä jäsenvaltioita vastaan. Tähän mennessä kaikki jäsenvaltiot ovat siirtäneet direktiivit osaksi kansallista lainsäädäntöä.

Komissio vaati jäsenvaltioiden viranomaisia toimittamaan säteilyttämislaitoksissa tehtyjen tarkastusten tulokset ja tuotteen kaupan pitämisen aikana tehtyjen tarkastusten tulokset 20. syyskuuta 2000 ja 31. joulukuuta 2001 väliseltä ajalta. Komissio kokoaa parhaillaan kyseisiä tietoja ensimmäiseen elintarvikkeiden säteilyttämistä käsittelevään Euroopan yhteisön raporttiin, joka julkaistaan Euroopan yhteisöjen virallisessa lehdessä.

Yhdistyneessä kuningaskunnassa viranomaiset ovat havainneet, että 42 prosenttia tietyistä lisäravintovalmisteista on säteilytettyjä. Useimmat tuotteista eivät ole kovin yleisiä [aloe vera, alfalfa, kissankynsi, pirunkynsi, valkosipuli, inkivääri, neidonhiuspuu (ginkgo biloba), ginseng, guarana, kava kava, sahapalmu, silimariini ja kurkuma]. Koska useimpia kyseisistä tuotteista ei saa yhteisössä käsitellä ionisoivalla säteilyllä, komissio tiedotti havainnoista jäsenvaltioille elintarvikeketjua ja eläinten terveyttä käsittelevässä pysyvässä komiteassa ja kehotti jäsenvaltioita tekemään tarkastuksia alalla, jotta direktiivin vaatimusten noudattamisesta voidaan varmistua.

Edellä mainittujen lisäravintovalmisteiden tapausta lukuun ottamatta jäsenvaltioiden elintarvikevalvontaviranomaisten tarkastusten tulokset osoittavat kuitenkin, että yleensä markkinoilla on vain harvoja säteilytettyjä tuotteita, joissa ei ole asianmukaista merkintää (noin 0,5 % tuotteista). Tällaisiin tuotteisiin sisältyy lähinnä mausteita, yrttejä sekä mausteita tai yrttejä sisältäviä elintarvikkeita sekä jonkin verran sammakonreisiä, katkarapuja ja vihanneksia.

Yhteensä tarkastuksissa on tutkittu yli 6 500 elintarvikenäytettä, ja näistä noin 1,5 prosenttia oli säteilytettyjä, vaikka pakkauksissa ei ollut asiaankuuluvaa merkintää (määrään sisältyvät Yhdistyneessä kuningaskunnassa todetut lisäravintovalmisteet). Joitakin tuotteita varsinkin useita lisäravintovalmisteita ei saa yhteisössä käsitellä ionisoivalla säteilyllä. Komissio odottaa säteilytettyjen lisäravintovalmisteiden määrän vähenevän merkittävästi jäsenvaltioiden elintarvikevalvontaviranomaisten tekemien lisätarkistusten myötä. Näiden tulosten perusteella komissio voi päätellä alustavasti, että elintarvikealan toimijat noudattavat hyvin direktiivin 1999/2/EY säännöksiä.

Lisätietoja elintarvikkeiden säteilyttämisestä on saatavissa seuraavalla terveys- ja kuluttaja-asioiden pääosaston www-sivustolla: http://europa.eu.int/comm/food/fs/sfp/sfp_index_en.html.

(1) EYVL C 174, 20.7.2002.